作者:劉禹錫
標題:令狐相公見示贈竹二十韻仍命繼和
內容:高人必愛竹，寄興良有以。峻節可臨戎，虛心宜待士。眾芳信妍媚，威鳳難棲止。遂於鼙鼓間，移植東南美。封以梁國土，澆之浚泉水。得地色不移，淩空勢方起。新青排故葉，餘紛籠疏理。猶複隔牆藩，何因出塵滓。茲辰去前蔽，永日勞瞪視。槭槭林已成，熒熒玉相似。規摹起心匠，洗滌在頤指。曲直既瞭然，孤高何卓爾。垂梢覆內屏，迸筍侵前戺。妓席拂雲鬢，賓階蔭珠履。抱琴恣閑玩，執卷堪斜倚。露下懸明璫，風來韻清徵。堅貞貫四候，標格殊百卉。歲晚當自知，繁華豈雲比。古詩無贈竹，高唱從此始。一聽清瑤音，崢然長在耳。